## Pravilnik o mjerama za suzbijanje i iskorjenjivanje bruceloze (B. melitensis) i uvjetima za određivanje zdravstvenog statusa stada ovaca i koza u odnosu na brucelozu (B. melitensis)

### NN 146/2004 (20.10.2004.), Pravilnik o mjerama za suzbijanje i iskorjenjivanje bruceloze (B. melitensis) i uvjetima za određivanje zdravstvenog statusa stada ovaca i koza u odnosu na brucelozu (B. melitensis)

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

2573

Na temelju članka 11. stavka 2.
i članka 41. stavka 5. i 6. Zakona o veterinarstvu (»Narodne novine«, broj
70/97., 105/01. i 172/03.), ministar poljoprivrede, šumarstva i vodnoga
gospodarstva donosi

## PRAVILNIK

### o mjerama za suzbijanje i iskorjenjivanje bruceloze (*B**. melitensis**)* i uvjetima za odreĐivanje zdravstvenog statusa stada ovaca i koza u odnosu na brucelozu (*B**. melitensis**)*

Članak 1.

Ovim
se Pravilnikom propisuju mjere za suzbijanje i iskorjenjivanje bruceloze (*B.
melitensis)* iuvjeti za određivanje statusa stada ovaca i koza i
države u odnosu na brucelozu (*B. melitensis).*

Članak 2.

U ovom Pravilniku pojedini
pojmovi imaju sljedeće znače­nje:

*Životinje* – ovce i koze.

*Stado* – životinja ili skupina životinja držanih na
gospodarstvu; a ako se na gospodarstvu odvojeno drži više od jednoga stada,
smatra se da sve odvojene skupine životinja imaju isti zdrav­stveni status.

*Gospodarstvo* – svako dvorište ili objekt u kojemu životinje
povremeno ili trajno borave i/ili se uzgajaju ili prostor u/na kojemu se rukuje
životinjama.

*Ovce i koze za klanje* – ovce i koze namijenjene klanju, bilo da idu
direktno na klaonicu gdje moraju biti zaklane čim je prije moguće, a najkasnije
u roku 72 sata nakon dolaska u klaonicu ili ovce i koze koje na klanje dolaze
preko odobrenih sajmova ili sabirnih centara, odakle moraju biti poslane
direktno na klanje ili moraju biti zaklane najkasnije u roku tri radna dana od
dolaska u sabirni centar. Od trenutka dolaska u sabirni centar do dolaska na
klaonicu životinje ne smiju doći u kontakt s drugim papkarima.

*Ovce i koze za rasplod, tov i
daljnje držanje* – ovce i koze, osim
ovaca i koza za klanje, namijenjene stavljanju u promet, bilo direktno ili
preko odobrenoga sajma ili sabirnoga centra.

*Gospodarstvo ovaca i koza
službeno slobodno od bruceloze* –
gospodarstvo koje udovoljava uvjetima iz dodatka A, poglavlja 1., točke I.
ovoga Pravilnika.

*Gospodarstvo ovaca i koza
slobodno od bruceloze* – gospodarstvo
koje udovoljava uvjetima iz dodatka A, poglavlja 2. ovoga Pravilnika.

*Bolesti koje se obvezno
prijavljuju* – bolesti životinja koje
se obvezno prijavljuju po Zakonu.

*Odobreni sajam, sabirni
centar ili druga mjesta za trgovinu životinjama* – bilo koje mjesto, osim gospodarstva, gdje se ovce
ili koze prodaju, kupuju i/ili dogone ili utovaruju i istovaruju i koje mora
udovoljavati uvjetima za odobrene sajmove ili sabirne centre.

*Preprodavač* – svaka fizička ili pravna osoba koja kupuje i prodaje
životinje bilo direktno ili indirektno, koja ima dobit od tih životinja i koja
u roku od najviše 30 dana od kupovine životinja iste ponovo prodaje ili ih
premješta iz jednoga objekta u drugi koji nije njegovo vlasništvo.

*Klanje bez odgađanja* – klanje u roku od 24 sata.

*Službeni nadzor –* nadzor koji obavljaju državni, županijski i gradski
veterinarski inspektori, u skladu sa Zakonom.

*Službena kontrola –* kontrola koju obavljaju županijski i grad­ski
veterinarski inspektori i ovlašteni veterinari, u skladu sa Zakonom.

*Nadležno tijelo* – Uprava za veterinarstvo Ministarstva poljoprivrede,
šumarstva i vodnoga gospodarstva (u daljnjem tekstu: Uprava).

*Ministar* – ministar poljoprivrede, šumarstva i vodnoga
gospodarstva.

Sumnja
na brucelozu

Članak 3.

Ako se na gospodarstvu nalazi
životinja sumnjiva na brucelozu (*B. melitensis*), nadležni veterinarski
inspektor, odmah i bez odgađanja, naređuje ispitivanja i pretraživanja potrebna
za potvr­đivanje ili isključivanje prisustva bolesti.

U slučaju sumnje na brucelozu iz
stavka 1. ovoga članka, nadležni veterinarski inspektor mora narediti:

– stavljanje gospodarstva iz
stavka 1. ovoga članka pod službenu kontrolu,

– popisivanje svih životinja na
gospodarstvu,

– zabranu prometa životinja s
i/ili na gospodarstvo, osim za klanje bez odgađanja,

– zabranu stavljanja u promet
proizvoda životinjskoga pod­rijetla (sira, mlijeka),

– zabranu stavljanja u promet
gnoja i gnojevke,

– izdvajanje i izolaciju, unutar
gospodarstva, sumnjivih životinja.

Nadležni veterinarski inspektor
mora nadzirati provedbu mjera iz stavka 2. ovoga članka, dok se prisustvo ili
sumnja na brucelozu ili prisustvo bruceloze (*B. melitensis*), službeno ne
isključi ili potvrdi.

SluŽbeno
potvrĐena pojava bruceloze

Članak 4.

Ako je bruceloza (*B. melitensis)*
službeno potvrđena na gospodarstvu, službenim testovima iz dodatka B ovoga
Pravilnika, nadležni veterinarski inspektor mora narediti mjere za sprječa­va­nje
širenja bolesti, a naročito:

–
zabraniti svako kretanje iz/u zaraženo stado, osim ako se životinje iz
zaraženoga stada šalju na klanje bez odgađanja;

–
izdvajanje i izolaciju, označavanje te popis brojeva ušnih markica životinja u
kojih je bruceloza *(B. melitensis)* službeno potvrđena, do slanja na
klanje u skladu s člankom 7. ovoga Pravilnika;

–
izolaciju preostalih vrsta životinja prijemljivih na brucelozu i pretraživanje
na brucelozu (*B. melitensis*) tih životinja, bez odgađanja;

–
eutanaziju i neškodljivo uklanjanje zaraženih životinja;

–
držanje mlijeka od zaraženih životinja na gospodarstvu na posebnom mjestu,
odvojeno od mlijeka zdravih životinja;

–
mlijeko od zaraženih životinja smije biti korišteno samo na gospodarstvu s
kojega potječe, pod uvjetom da je prošlo odgo­varajuću termičku obradu, samo za
proizvodnju sira ili kao hrana za životinje;

–
mlijeko od nezaraženih životinja na zaraženome gospodarstvu može biti stavljeno
u promet samo ako je prošlo odgo­varajuću termičku obradu;

–
neškodljivo uklanjanje pobačenih fetusa, lohija, placenti i uginulih životinja,
čim žurnije;

–
dezinfekciju zaraženoga objekta i zaraženoga dvorišta te predmeta s kojima je
zaražena životinja bila u kontaktu, prije njihove ponovne uporabe, čim žurnije;

–
dezinfekciju i neškodljivo uklanjanje (zakopavanje) prostir­ke, slame, stelje i
gornjih slojeva zemlje gdje je boravila zaražena životinja;

–
odlaganje gnoja s mjesta gdje su boravile zaražene životi­nje tako da do njega
životinje na farmi ne mogu doći, takav gnoj mora biti tretiran odgovarajućim
odobrenim dezinficijensom i pohranjen najmanje tri tjedna. Ako je gnoj potpuno
prekriven, korištenje dezinficijensa nije potrebno. Tekući gnoj (gnojevka)
obavezno mora biti dezinficiran. Gnoj se ni na koji način ne smije koristiti za
gnojidbu vrtnoga povrća koje se stavlja u promet;

–
epidemiološko istraživanje u okviru kojega moraju biti prikupljeni, najmanje,
sljedeći podaci: broj životinja u stadu, kretanje životinja s/na gospodarstvo u
posljednjih 6 mjeseci, vrijeme pojave prvih znakova bolesti; mogući izvori
zaraze na zaraženom gospodarstvu; popis drugih gospodarstava koja posjeduju
životinje koje su mogle biti zaražene iz istoga/istih izvora;

– dvokratno pretraživanje u
skladu s dodatkom B ovoga Pravilnika, s razmakom između dva pretraživanja od
najmanje 3 mjeseca, svih životinja starijih od 6 mjeseci, na gospodarstvu/gospodarstvima
koja su epidemiološki povezana sa zaraženim gospodarstvom.

Sezonska
ispaŠa

Članak 5.

Ako je bruceloza (*B.
melitensis*) dijagnosticirana u ovaca ili koza koje su se vratile sa
sezonskih pašnjaka i koje su na pašnjacima boravile zajedno s ovcama i kozama s
drugih gospodarstava, sve ovce i/ili koze koje su se miješale s ovcama i/ili
kozama sa zaraženoga gospodarstva treba smatrati zaraženima i sve moraju biti
pretražene na brucelozu službenim testovima iz dodatka B ovoga Pravilnika kako
bi se potvrdilo da bruceloza (*B. melitensis*) nije prisutna u stadu.

LijeČenje
bruceloze

Članak 6.

Zabranjeno je liječenje
životinja oboljelih od bruceloze (*B. melitensis*).

Uklanjanje
zaraŽenih Životinja

Članak 7.

Životinje u kojih je službeno
potvrđena bruceloza (*B. melitensis*) službenim testovima iz dodatka B
ovoga Pravilnika i one koje se smatraju zaraženima, jer su bile izložene
uzročniku bruceloze (*B. melitensis*), moraju, čim je prije moguće, biti
eutanazirane i neškodljivo uklonjene pod službenim nadzorom, a najkasnije 30
dana nakon što je vlasnik ili osoba odgovorna za zaražene životinje službeno
izviještena o rezultatima pretraživanja.

Vlasnik ili osoba odgovorna za
zaražene životinje iz stavka 1. ovoga članka obvezan je izvršiti naređenu mjeru
i isporučiti zaražene životinje u roku navedenom u stavku 1. ovoga članka.

Mjere
nakon uklanjanja zaraŽenih Životinja

Članak 8.

Nakon eutanazije i neškodljivoga
uklanjanja životinja iz članka 7. ovoga Pravilnika, a prije uvođenja novih
životinja u stado, objekt i druga mjesta na/u kojima se drže životinje, oprema
za mužnju, alati za čišćenje staje ili dvorišta, kontejneri te druga oprema
koja se koristi u radu sa životinjama moraju biti oprani i dezinficirani pod
službenom kontrolom i u skladu s preporukama ovlaštenoga veterinara.

Ponovno
korištenje pašnjaka na kojima su pasle zaražene životinje dopušteno je 60 dana
nakon što je zadnja zaražena životinja napustila te pašnjake.

Prijevozna
sredstva kojima su prevožene zaražene životinje moraju biti oprana i
dezinficirana, pod službenom kontrolom i u skladu s preporukama ovlaštenoga
veterinara.

Nakon
eutanazije i neškodljivoga uklanjanja životinja iz članka 7. ovoga Pravilnika,
a prije uvođenja novih životinja u sta­do, ni jedna životinja ne smije ući niti
izaći iz zaraženoga dvoriš­ta, osim u svrhu klanja bez odgode i po odobrenju
ovlaštenoga veterinara.

Novonabavljene životinje za
rasplod ne smiju biti uvedene u zaraženo dvorište sve dok preostale životinje u
dvorištu starije od 6 mjeseci, namijenjene za rasplod, nisu pretražene na
brucelozu službenim testova iz dodatka B ovoga Pravilnika, s negativnim
rezultatom.

Za ovce i koze koje su bile
cijepljene u dobi do 7 mjeseci korištenjem REV 1 cjepiva ili drugoga odobrenog
cjepiva, pretraživanje iz stavka 6. ovoga članka može biti provedeno samo na
životinjama starijima od 18 mjeseci.

Prestanak bolesti

Članak 9.

Smatra se da je bruceloza (*B.
melitensis*) u zaraženom dvorištu prestala kada je to potvrđeno službenim
testovima za brucelozu iz dodatka B ovoga Pravilnika, s negativnim rezultatom.

UvoĐenje ovaca i koza u stado

Članak 10.

Kod uvođenja ovaca i koza u stado, ovaca ili koza
službeno slobodno od bruceloze ili slobodno od bruceloze, bez obzira na dodatna
jamstva koja se mogu tražiti u skladu s člankom 11. ovoga Pravilnika, ovce i
koze za rasplod i tov, moraju udovoljavati uvjetima iz dodatka A, poglavlja 1.D
ili poglavlja 2.D ovoga Pravilnika.

Program
monitoringa

Članak 11.

Program monitoringa bruceloze (*B.
melitensis*) donosi ministar.

Program monitoringa iz stavka 1.
ovoga članka mora sadržavati:

– podatke o proširenosti bolesti
u zemlji;

– razloge za provedbu Programa,
kao što su važnost bolesti i procjena troškova i koristi provedbe Programa;

– granice zemljopisnoga područja
na kojemu se Program provodi;

– zdravstveni status pojedinih
kategorija životinja na gospodarstvu na kojemu se Program provodi i standardi
koji se moraju doseći za pojedine kategorije životinja te metode testiranja
koje će biti korištene;

– način provedbe monitoringa;

– mjere koje treba poduzeti ako
iz bilo kojega razloga gospodarstvo izgubi status iz Dodatka A ovoga
Pravilnika;

– mjere koje treba poduzeti ako
rezultati testiranja provedenoga u okviru montoringa budu pozitivni.

SvjedodŽba o zdravstvenom stanju

Članak 12.

 Ovce i koze mora tijekom prijevoza u mjesto odredišta pratiti
veterinarska svjedodžba o zdravstvenom stanju životinja, koja mora biti izdana
na dan obavljanja pregleda.

Status
gospodarstva

Članak 13.

Uvjeti kojima gospodarstvo ovaca
ili koza mora udovoljavati za dobivanje statusa službeno slobodnoga ili
slobodnoga od bruceloze (*B. melitensis*); uvjeti za zadržavanje stečenog
statusa gospodarstva; mjere koje se poduzimaju u slučaju sumnje na bolest ili
potvrde bolesti; uvjeti za uvođenje ovaca ili koza na gospodarstvo službeno
slobodno ili slobodno od bruceloze te uvjeti za promjenu statusa gospodarstva,
propisani su u dodatku A ovoga Pravilnika.

Status gospodarstva ovaca ili
koza potvrđuje se (certificira se) Uvjerenjem o rezultatima pretraživanja ovaca
ili koza na brucelozu (*B. melitensis*), koje Uprava izdaje u skladu s
podacima iz službene evidencije.

Evidenciju iz stavka 2. ovoga
članka vodi Uprava.

Članak 14.

Danom stupanja na snagu ovoga
Pravilnika prestaju se primjenjivati odredbe Pravilnika o mjerama za suzbijanje
i iskorje­njivanje bruceloze goveda, ovaca, koza i svinja (»Narodne novine« br.
69/1991) koje se odnose na ovce i koze.

Članak 15.

Ovaj Pravilnik stupa na snagu
osmoga dana od dana objave u »Narodnim novinama«.

Klasa: 322-01/04-01/73
Urbroj: 525-01-04-01
Zagreb, 12. listopada 2004.

Ministar
**Petar Čobanković**, v. r.

DODATAK
A

POGLAVLJE 1

I.
Gospodarstvo ovaca ili koza sluŽbeno slobodno od bruceloze (*B.* *melitensis*)

A. Dobivanje statusa

Gospodarstvo ovaca ili koza
službeno slobodno od bruceloze (*B. melitensis)* je:

1. gospodarstvo:

– na kojemu ni jedna životinja
prijemljiva na brucelozu (*B. melitensis)* nije imala kliničkih niti bilo
kojih drugih znakova bruceloze(*B. melitensis)* u
posljednjih najmanje 12 mjeseci;

– na kojemu nema ni jedne ovce
ili koze koja je cijepljena protiv bruceloze (*B.* melitensis);

– na kojemu je provedeno
dvokratno pretraživanje ovaca i koza u razmaku od najmanje 6 mjeseci, s
negativnim rezultatom, u skladu s dodatkom B ovoga Pravilnika, na svim ovcama i
kozama na gospodarstvu, starijim od 6 mjeseci; i

– na kojemu se nakon provedenoga
pretraživanja iz prethodnog odlomka točke 1., nalaze samo životinje ojanjene
ili ojarene na tome gospodarstvu ili koje su došle s gospodarstva koje je
službeno slobodno od bruceloze (*B. melitensis*), a u skladu s uvjetima iz
točke D ovoga poglavlja; i

– koje, nakon utvrđivanja
statusa stada službeno slobodnoga od bruceloze, i dalje udovoljava uvjetima iz
točke B ovoga pog­lav­lja.

2**.** gospodarstvo koje se
nalazi u zemlji službeno slobodnoj od bruceloze (*B. melitensis)*.

B. Zadržavanje statusa

1. U slučaju kada se
gospodarstvo ovaca ili koza službeno slobodno od bruceloze (*B. melitensis)*
nalazi u zemlji koja nije proglašena službeno slobodnom od bruceloze (*B.
melitensis)*, i na koje se, nakon proglašenja statusa gospodarstva službeno
slobodnoga od bruceloze (*B. melitensis)*, nove životinje uvode u skladu s
uvjetima iz točke D ovoga poglavlja, na tom gospodarstvu treba jednom godišnje
pretražiti reprezentativan broj ovaca i koza starijih od 6 mjeseci.
Gospodarstvo može zadržati status gospodarstva službeno slobodnoga od bruceloze
(*B. melitensis)*, ako su rezultati pretraživanja negativni.

Reprezentativni broj životinja
koji na službeno slobodnom gospodarstvu treba pregledati sastoji se od:

– svih nekastriranih muških
životinja starijih od 6 mjeseci,

– svih životinja dovedenih u
gospodarstvo nakon prethodnoga testiranja;

– 25% ženskih životinja koje su
spolno zrele ili daju mlijeko, a najmanje 50 ženskih životinja po gospodarstvu,
osim na gospodarstvima s manje od 50 ženskih životinja gdje treba pretražiti
sve ženske životinje.

C. Sumnja na brucelozu ili
pojava bruceloze

1. Kada je na gospodarstvu ovaca
ili koza službeno slobodnom od bruceloze (*B. melitensis*): jedna ili više
životinja sumnjiva na brucelozu (*B. melitensis)*, Uprava mora oduzeti
gospodarstvu status službeno slobodnoga od bruceloze (*B. melitensis)*.
Međutim, status može biti privremeno oduzet, do dobivanja službene potvrde
bolesti ili službenoga odbacivanja sumnje na brucelozu (*B. melitensis*),
ako su sumnjiva životinja ili životinje odmah neškodljivo uništene ili
izolirane;

2.
Kada je bruceloza *(B. melitensis)* službeno potvrđena, privremeno oduzeti
status gospodarstvo može ponovo dobiti samo ako su sve zaražene životinje ili
životinje vrsta prijemljivih na zarazu, eutanazirane, a dvokratno pretraživanje
u razmaku od najmanje 3 mjeseca, provedeno u skladu s opisanim u dodatku B
ovoga Pravilnika, na svim životinjama na gospodarstvu starijima od 6 mjeseci,
dalo negativne rezultate.

D. Uvođenje ovaca ili koza na
gospodarstvo službeno slobodno od bruceloze (B. melitensis)

Ovce i koze smiju se uvesti na
gospodarstvo službeno slobodno od bruceloze (*B. melitensis*), samo ako:

– dolaze sgospodarstva
službeno slobodnog od bruceloze (*B. melitensis*);

ili

– dolaze sgospodarstva
slobodnog od bruceloze (*B. melitensis*) i

– ako je svaka životinja
označena,

– nikada nisu bile cijepljene
ili ako jesu, da su bile cijepljene prije više od 2 godine. Međutim, ženske
životinje starije od 2 godine, koje su bile cijepljene do dobi od 7 mjeseci,
također mogu biti uvedene na gospodarstvo, i

– ako su bile izolirane pod
službenom kontrolom na gospodarstvu podrijetla, a tijekom takve izolacije
dvokratno pretražene s razmakom od 6 tjedana, u skladu s dodatkom B ovoga
Pravilnika, s negativnim rezultatom.

II.
DrŽava sluŽbeno slobodna od bruceloze (*B.* *melitensis)*

Država ima status države
službeno slobodne od bruceloze *(B. melitensis)* ako:

1. a) je više od 99,8%
gospodarstava ovaca ili koza proglašeno gospodarstvima službeno slobodnim od
bruceloze *(B. melitensis)*;

ili

 b) udovoljava sljedećim uvjetima:

– bruceloza ovaca i koza obvezno
se prijavljuje u, najmanje, posljednjih 5 godina,

– nije bilo niti jednoga
službeno potvrđenoga slučaja bruceloze ovaca ili koza u, najmanje, posljednjih
5 godina, cijepljenje je zabranjeno najmanje posljednje 3 godine.

2. ako je udovoljeno uvjetima iz
prethodne točke; i

a) – prve godine nakon stjecanja
statusa države slobodne od bruceloze *(B. melitensis)*, slučajnim
kontrolama bilo na gospodarstvu ili na klaonici, se dokaže, uz razinu
povjerenja od 99%, da je manje od 0.2% gospodarstava zaraženo, ili da je
najmanje 5% ovaca i koza starijih od 6 mjeseci pretraženo u skladu s dodatkom B
ovoga Pravilnika, s negativnim rezultatom;

– godišnje, počevši od druge
godine nakon stjecanja statusa države ili regije službeno slobodne od bruceloze
(*B. melitensis*) slučajnim kontrolama bilo na gospodarstvu ili na
klaonici, se dokaže, uz razinu povjerenja od 95%, da je manje od 0,2%
gospodarstava zaraženo, ili da je najmanje 5% ovaca i koza starijih od 6
mjeseci pretraženo u skladu s dodatkom B ovoga Pravilnika, s negativnim
rezultatom;

b) ako je uvjetima za stjecanje
statusa udovoljeno bez prekida.

POGLAVLJE 2

Gospodarstvo
ovaca ili koza slobodno od bruceloze (*B.* *melitensis)*

A. Dobivanje statusa

Gospodarstvo ovaca ili koza
slobodno od bruceloze (*B. melitensis)* je:

1. gospodarstvo:

– na kojemu ni jedna životinja
prijemljiva na brucelozu (*B. melitensis)* nema kliničkih niti bilo kojih
drugih znakova bruceloze(*B. melitensis)* u, najmanje,
posljednjih 12 mjeseci;

–
na kojemu su sve ili neke životinje cijepljene REV.1 cjepivom ili drugim
odobrenim cjepivom, i to u dobi do 7 mjeseci;

–
na kojemu je provedeno dvokratno pretraživanje ovaca i koza u razmaku od
najmanje 6 mjeseci, s negativnim rezultatom, u skladu s dodatkom B ovoga
Pravilnika, na svim cijepljenim ovcama i kozama na gospodarstvu, starijim od 18
mjeseci u vrijeme pretraživanja;

–
na kojemu je provedeno dvokratno pretraživanje ovaca i koza u razdoblju od
najmanje 6 mjeseci, s negativnim rezultatom, u skladu s dodatkom B ovoga
Pravilnika, na svim necijepljenim životinjama na gospodarstvu, starijim od 6
mjeseci u vrijeme testiranja;

– na kojemu se nakon provedenoga
pretraživanja iz treće i četvrte alineje ove točke, nalaze samo životinje
rođene na tome gospodarstvu ili koje su došle s gospodarstva koje je slobodno
od bruceloze (*B. melitensis*), a u skladu s uvjetima iz točke D ovoga
poglavlja; i

2. koje, nakon utvrđivanja statusa
gospodarstva slobodnoga od bruceloze, nastavlja udovoljavati uvjetima iz točke
B ovoga poglavlja.

B. Zadržavanje statusa

Godišnje pretraživanje
reprezentativnoga broja ovaca i koza mora biti provedeno na svim
gospodarstvima. Gospodarstvo zadržava status ako su svi rezulati pretraživanja
negativni.

Reprezentativni
broj životinja, na svakome gospodarstvu, koje treba pretražiti, sastoji se od:

–
svih nekastriranih muških životinja starijih od šest 6 mjeseci koje nisu bile
cijepljene,

–
svih nekastriranih muških životinja starijih od šest mjeseci koje su bile
cijepljene,

–
svih životinja dovedenih u dvorište nakon prethodnoga pretraživanja;

–
25% ženskih životinja koje su spolno zrele ili daju mlijeko, a najmanje 50
ženskih životinja po gospodarstvu, osim na gospodarstvima s manje od 50 ženskih
životinja gdje treba testirati sve ženske životinje.

C.
Sumnja na bolest ili potvrda bolesti

1. Kada je na gospodarstvu ovaca
ili koza slobodnom od bruceloze (*B. melitensis*) jedna ili više životinja
sumnjiva na brucelozu (*B. melitensis)*, Uprava mora oduzeti gospodarstvu
status gospodarstva slobodnoga od bruceloze (*B. melitensis)*. Međutim,
status može biti privremeno oduzet, do dobivanja službene potvrde bruceloze ili
službenoga odbacivanja sumnje na brucelozu (*B. melitensis*), ako su
sumnjiva životinja ili životinje odmah neškod­ljivo uništene ili izolirane.

2.
Kada je na gospodarstvu ovaca ili koza bruceloza *(B. melitensis)*
potvrđena službenim testovima, privremeno oduzeti status može biti ponovno vraćen
samo ako su sve zaražene životinje ili sve životinje prijemljive na zarazu,
eutanazirane, a dvokratno pretraživanje u razmaku od najmanje 3 mjeseca,
provedeno u skladu s opisanim u dodatku B ovoga Pravilnika, na svim cijepljenim
životinjama starijim od 18 mjeseci i svim necijep­ljenim životinjama starijim
od 6 mjeseci, dalo negativne rezultate.

D.
Uvođenje ovaca ili koza na gospodarstvo slobodno od bruceloze (B. melitensis)

Na
gospodarstvo ovaca ili koza slobodno od bruceloze (*B. melitensis*) mogu
biti uvedene samo:

1. ovce ili koze koje dolaze s gospodarstva slobodnoga
ili službeno slobodnoga od bruceloze (*B. melitensis*);

2. ovce ili koze koje potječu s gospodarstava
drugačijeg statusa od onih navedenih u točki D. 1. ovoga poglavlja, koje udovoljavaju
sljedećim uvjetima:

– svaka životinja je označena,

– potječu s gospodarstva na kojemu niti jedna
životinja koja pripada vrstama prijemljivim na brucelozu (*B. melitensis*)
ne pokazuje kliničke ili druge znakove bruceloze u, najmanje, posljednjih 12
mjeseci;

– da:

– nisu cijepljene tijekom
protekle dvije godine; i

– da su bile izolirane pod
službenom kontrolom na gospodarstvu podrijetla, a tijekom takve izolacije
dvokratno pretražene u razmaku od najmanje 6 tjedana, u skladu s dodatkom B
ovoga Pravilnika, s negativnim rezultatom;

ili

– da su cijepljene s REV.1
cjepivom ili nekim drugim odobrenom cjepivom u dobi do 7 mjeseci ali ne manje
od 15 dana prije dolaska na gospodarstvo.

E. Promjena statusa

Gospodarstvo ovaca ili koza
slobodno od bruceloze (*B. melitensis*) može biti proglašeno gospodarstvom
ovaca ili koza službeno slobodnim od bruceloze (*B. melitensis*) nakon
razdoblja od najmanje 2 godine, ako:

a) na gospodarstvu nema
životinja koje su tijekom razdoblja od najmanje dvije godine bile cijepljene protiv
bruceloze (*B. melitensis*);

b) je uvjetima iz točke D. 2.
ovoga Poglavlja udovoljeno tijekom razdoblja od najmanje 2 godine;

c) je provedeno pretraživanje na
kraju 2. godine, u skladu s dodatkom B ovoga Pravilnika, na svim životinjama
starijim od 6 mjeseci, s negativnim rezultatom.

DODATAK B

Testovi
za brucelozu (*B. melitensis*)

Na gospodarstvu koje zatraži
status »slobodno od bruceloze« ili »službeno slobodno od bruceloze«
pretraživanje na brucelozu (*B. melitensis*) mora se provoditi Rose Bengal
testom i reakcijom vezanja komplementa i to:

1. Rose Bengal test

Rose Bengal test može biti
korišten kao orijentacijski (screening) test za utvrđivanje statusa
gospodarstva ovaca ili koza kao »slobodnoga« ili »službeno slobodnoga« od
bruceloze.

Kada se u više od 5% životinja
na gospodarstvu utvrdi pozitivna reakcija Rose Bengal testom, mora se provesti
daljnje pretraživanje svake pojedine životinje na gospodarstvu korištenjem
metode reakcije vezanja komplementa.

Serum koji, prema testu reakcije
vezanja komplementa, sadrži 20 ili više CFT jedinica/ml smatra se pozitivnim.

2. Reakcija vezanja komplementa:

a) mora biti korištena za svaku
pojedinu životinju;

b) može biti korištena kao
metoda za utvrđivanje statusa gospodarstva ovaca ili koza slobodnoga ili
službeno slobodnoga od bruceloze;

c) serum koji sadrži 20 ili više
CFT jedinica/ml smatra se pozitivnim.

Može se koristiti samo antigen
koji je odobren od nacionalnoga ovlaštenog laboratorija i standardiziran prema
drugom međunarodnom standardu *anti-brucella abortus* seruma.

Radni serum mora biti standardiziran standardnim serumom i mora udovoljavati drugom međunarodnom standardu *anti**-brucella* *abortus* seruma pripravljenom u Central Veterinary Laboratory, Weybridge, Surrey, United Kingdom.

Pravilnik, NN 146/2004-2573